भाजपा मुश्किल में, पांच राज्यों में आप-कांग्रेस में हो गया सीट बंटवारा
भाजपा मुश्किल में, पांच राज्यों में आप-कांग्रेस में हो गया सीट बंटवारा। दिल्ली, हरियाणा, चंडीगढ़, गुजरात, गोवा में BJP को कड़ी चुनौती। 'इंडिया' में जोश।
गोदी मीडिया जो इंडिया गठबंधन के खत्म हो जाने की घोषणा कर चुका था, उसे आज बड़ा झटका लगा है। कांग्रेस तथा आप के बीच पांच राज्यों में लोकसभा चुनाव के लिए सीटों का बंटवारा हो गया है। दोनों दलों के नेताओं ने शनिवार को दिल्ली में संयुक्त प्रेस वार्ता में घोषणा कर दी। दिल्ली, हरियाणा, चंडीगढ़, गुजरात तथा गोवा में दोनों दल मिल कर चुनाव लड़ेंगे। नेताओं ने कहा कि उनकी जीत होगी। दनों दलों के नेताओं में जोश दिखा और भाजपा विरोधी तबके में नई उम्मीद बंधी है।
प्रेस वार्ता को संबोधित करते हुए कांग्रेस महासचिव मुकुल वासनिक ने बताया कि दिल्ली में आप चार सीटों पर चुनाव लड़ेगी। ये चार सीटें हैं नई दिल्ली, पश्चिम दिल्ली, दक्षिण दिल्ली और पूर्वी दिल्ली। वहीं कांग्रेस तीन सीटों पर चुनाव लड़ेगी। ये तीन सीटें हैं- चांदनी चौक, उत्तर पूर्व और उत्तर पश्चिम। दिल्ली में लोकसभा की सात सीटें हैं। 2019 में सभी सातों सीटों पर भाजपा की जीत हुई थी।
प्रेस वार्ता में नेताओं ने बताया कि हरियाणा में कांग्रेस नौ सीटों पर चुनाव लड़ेगी, जबकि आप एक सीट पर चुनाव लड़ेगी। आप हरियाणा की कुरुक्षेत्र सीट से चुनाव लड़ेगी। हरियाणा में लोकसभा की कुल 10 सीटें हैं। दिल्ली की तरह यहां सभी सीटों पर भाजपा की जीत हुई थी।
गुजरात में कांग्रेस 24 लोकसभा सीटों पर चुनाव लड़ेगी, जबकि आप भावनगर तथा भरुच में चुनाव लड़ेगी। यहां कुल 26 सीटें हैं और सभी सीटों पर पिछली बार 2019 में भाजपा की जीत हुई थी। चंडीगढ़ तथा गोवा की सीटों पर भी दोनों दलों के बीच सहमति बन गई है। चंडीगढ़ की सीट पर कांग्रेस चुनाव लड़ेगी, जबकि गोवा की दोनों सीटों पर भी कांग्रेस की चुनाव लड़ेगी। दोनों प्रदेशों में आप कांग्रेस का समर्थन करेगी।
प्रेस वार्ता में दोनों दलों के नेताओं ने कहा कि जनता के लोकतांत्रिक अधिकारों को कुचला जा रहा है। किसानों पर दमन ढाया जा रहा है। संयुक्त प्रेस वार्ता में कांग्रेस के मुकुल वासनिक, अरविंदर सिंह लवली, दीपक बाबरिया उपस्थित थे, जबकि आप का प्रतिनिधित्व आतिशी, सौरभ भारद्वाज तथा संदीप पाठक कर रहे थे। दोनों दलों में सीटों का तालमेल होने पर इंडिया गठबंधन के नेताओं ने स्वागत किया है।